Wits-betoging woed steeds voortDie betogende Wits-studente. Foto: ANA Die universiteit het alle klasse Vrydag opgeskort, maar gesê dat die mediese fakulteit normaalweg sal voortgaan. Die studentebetoging het sedert Woensdag alle bedrywighede by die kampus tot stilstand gedwing en hekke na die kampus is gesluit. Die betogende studente het Vrydag revolusionêre liedjies gesing en geëis om Adam Habib, die visekanselier van die universiteit, te spreek. Die studente betoog omdat die universiteit glo aangekondig het dat studiegeld vir 2016 met 10,5% sal toeneem en hulle beweer hulle is nie in hierdie besluit geken nie. Habib moes Vrydag die Hoër Onderwysberaad in Durban verlaat om met studenteleiers by Wits te vergader. Die studente het ook hul veldtog op sosiale media gedryf met die hutsteken #WitsFeesMustFall wat al meer ondersteuning werf.